Halfeeu-vonnis vir man wat vroue roof, aanrand(Foto ter illustrasie: pixabay) ’n 23-jarige man van die Wes-Kaap sal nou die grootste deel van sy volwasse lewe agter tralies deurbring nadat die Caledon-landdroshof hom tot 50 jaar tronkstraf vir roof met verswarende omstandighede gevonnis het. Sheldon Davids het twee vroue, onder wie ŉ bejaarde, in 2019 in afsonderlike voorvalle wreed aangeval en beroof. Die misdade is in die Overberg-streek gepleeg. Volgens AO Joseph Swartbooi, polisiewoordvoerder, het Davids ŉ vrou op 3 Augustus in haar huis oorval en met ŉ flits oor die kop geslaan. Die vrou is ná die aanval met ernstige kopbeserings in ŉ hospitaal behandel. Enkele dae later, op 9 Augustus, het Davids ŉ bejaarde vrou ernstig beseer toe hy haar beroof en op die vloer neergegooi het. “Die vrou het ernstige beserings aan haar gesig opgedoen en moes gevolglik rekonstruktiewe chirurgie ondergaan.” Swartbooi sê Davids is kort ná die voorvalle in hegtenis geneem. Hy was tot sy vonnisoplegging in aanhouding.